**Vážený spoluobčania!**



 S príchodom prvých slnečných a teplých dní v jarnom období, ide ruka v ruke aj nebezpečenstvo vzniku požiarov. Pre záhradkárov začína sezóna odstraňovania starej vegetácie, opadaného lístia, či suchej trávy. Mnohý za najjednoduchší spôsob považujú vypaľovanie v záhradkách, na poli a pasienkoch. Vypaľovanie suchej trávy je zákonom zakázané. V drvivej väčšine prípadov býva príčinou vzniku požiarov lesných a trávnatých porastov práve ľudská nedbanlivosť, nedodržiavanie protipožiarnych bezpečnostných opatrení a v neposlednom rade podceňovanie požiarneho nebezpečenstva pri používaní otvoreného ohňa. (zakladanie ohňa, fajčenie, vypaľovanie trávnatých porastov a pod.).

 Už tradične v jarnom období vznikajú v lesnom hospodárstve značné materiálne a ekologické škody, ktoré sú spôsobené najmä neopatrným a nedbalým správaním ľudí.

##  V roku 2015 v prírodnom prostredí bolo na území Slovenskej republiky zaznamenaných 6 954 požiarov, čo predstavuje nárast o 1 564 prípadov. Pri týchto požiaroch boli 2 osoby usmrtené a 14 zranených. Najpočetnejšiu skupinu tvoria požiare trávnatých porastov a úhorov (2 440 požiarov, čo je o 856 viac ako vlani). Najväčší výskyt požiarov trávnatých porastov bol zaznamenaný v mesiacoch marec (765) a apríl (489).

 V snahe zabrániť týmto nežiadúcim požiarom obraciame sa na všetkých občanov so žiadosťou o dodržanie nasledovných povinnosti vyplývajúcich zo zákona č. 314/2001 Z.z. o ochrane pred požiarmi v znení neskorších predpisov. Nevyhnutnosťou je dodržiavanie zásad protipožiarnej bezpečnosti, predovšetkým v čase zvýšeného nebezpečenstva vzniku požiarov, tj. v jarnom a suchom období. Uvedený zákon okrem iného, fyzickým osobám zakazuje :

* fajčiť alebo používať otvorený plameň na miestach so zvýšeným nebezpečenstvom vzniku požiaru,
* vypaľovať porasty bylín, kríkov a stromov,
* zakladať oheň v priestoroch alebo miestach, kde môže dôjsť k jeho rozšíreniu,
* vyvolať bezdôvodne požiarny poplach, privolať bezdôvodne hasičskú jednotku, alebo zneužiť linku tiesňového volania.

 Okresné riaditeľstvo Hasičského a záchranného zboru v Leviciach Vás upozorňuje na to, že v čase zvýšeného nebezpečenstva vzniku požiaru v jarnom období bude vykonávať hliadkovanie a pri zistení porušenia týchto zákazov bude postupovať podľa § 61 zákona č. 314/2001 Z.z. o ochrane pred požiarmi v znení neskorších predpisov, podľa ktorého môže byť občan za priestupok na úseku ochrany pred požiarmi postihnutý pokarhaním, alebo pokutou až do výšky 331 EUR.

Želáme Vám pokojné prežitie jarného a letného obdobia a príjemný pobyt v prírode!

